คือหนูเห็นอะไรขัดหูขัดตาไม่ได้เลยค่ะ หงุดหงิดมาก แม้กระทั่งเสียงอะไรต่างๆ หนูจะชอบเก็บตัวอยู่บนบ้านคนเดียว ถ้าไม่มีอะไรจะไม่ลงมาชั้นล่างเลย เวลาทะเลาะกับคนในครอบครัวเค้าชอบบอกให้เราตายตามพ่อไปค่ะ เค้ามองเหมือนเราเป็นที่รองรับอารมณ์ของเค้า ก่อนหน้านี้หนูเป็นคนทนคำพูดคำบ่นของเค้าได้ แต่ตอนนี้หนูฟังทีไรจะกรี๊ดกร๊าดทุกที มีทำลายข้าวของบ่อยๆด้วยค่ะ
สวัสดีค่ะ หากมีอารมณ์ที่หงุดหงิดง่าย อาจเกิดจาก- ควบคุมอารมณ์ตนเองได้ไม่ดี โดยมักเป็นผลมาจากการเลี้ยงดู ปัจจัยแวดล้อมที่อยู่ใกล้ตัว การเลียนแบบ- หากเกิดขึ้นบ่อยๆ โดยไม่ได้มีสาเหตุที่ชัดเจน อาจเป็นหนึ่งในอาการของโรคซึมเศร้าได้ โดยอาจมีอาการอื่นๆ ร่วมอีก ได้แก่ เศร้าสร้อย หดหู่ ไม่แจ่มใส ไม่สดชื่น สะเทือนใจง่าย ร้องไห้บ่อย เบื่อหน่าย รู้สึกไม่มีความสุข มีความคิดเปลี่ยนไป มองอะไรก็รู้สึกแย่ไปหมด หมดหวัง ท้อแท้ รู้สึกตนเองไร้ค่า รู้สึกเป็นภาระกับคนอื่น คิดถึงเรื่องการตายอยู่บ่อยๆ รวมถึงอาการทางกาย เช่น อ่อนเพลีย เหนื่อยล้า นอนหลับยาก หรือนอนมากไป เป็นต้น- ภาวะระเบิดอารมณ์ชั่วคราว หรือ Intermittent Explosive Disorder (IED) เป็นภาวะแสดงอาการของคนที่มีความผิดปกติในการควบคุมอารมณ์โกรธ โดยจะระบายอารมณ์ออกมาคราวเดียวในช่วงเวลาสั้น ๆ (มักไม่เกิน 30 นาที) และพฤติกรรมที่แสดงออกมามักรุนแรง อาจเป็นการใช้วาจาหยาบคาย การทำลายข้าวของ ทำร้ายสัตว์อื่นหรือบุคคลอื่น ในระหว่างที่มีอาการ มักควบคุมตัวเองไม่ได้และมักจำไม่ได้ว่าทำไมตัวเองจึงทำอย่างนั้น และเมื่ออาการหายไป มักรู้สึกผิดหรือกลัวในสิ่งที่ตัวเองทำลงไป ภาวะนี้พบว่ามีความสัมพันธ์กับความผิดปกติอื่นๆ เช่น คือ สมาธิสั้น หรือความผิดปกติทางบุคลิกภาพ- เป็นอาการในช่วงก่อนการมีประจำเดือน หรืออยู่ในช่วงวัยทองได้แนะนำว่าหากอาการหงุดหงิดเกิดขึ้นบ่อยครั้ง และบางครั้งไม่มีสาเหตุชัดเจน หรือมีสาเหตุ แต่เกิดพฤติกรรมที่รุนแรงจนควบคุมไม่ได้ ก็ควรไปพบจิตแพทย์เพื่อตรวจประเมินว่ามีความผิดปกติทางจิตต่างๆ หรือไม่ค่ะ ซึ่งจิตแพทย์ก็จะมีแนวทางการรักษาที่เหมาะกับแต่ละบุคคล โดยมีทั้งการใช้ยา จิตบำบัด พฤติกรรมบำบัด เป็นต้นสำหรับปัญหาในครอบครัวต่างๆ อาจลองโทรไปปรึกษาที่เบอร์ 1300 หรืออาจปรึกษากับจิตแพทย์ที่จะไปรักษาได้ ซึ่งแพทย์ก็พร้อมจะรับฟัง และอาจชี้แนะแนวทางที่อาจช่วยผ่อนคลายให้ได้ค่ะ